ส.อ.ท.เผยส่งออกรถยนต์ มี.ค.58 เพิ่มขึ้น 12.63% อยู่ที่ 127,619 คัน
ส.อ.ท.เผยส่งออกรถยนต์ มี.ค.58 เพิ่มขึ้น 12.63% อยู่ที่ 127,619 คัน
27 เม.ย. 2558

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์สภาอุตสาหกรรมแห่งประเทศไทย(ส.อ.ท.) เปิดเผยว่ายอดการส่งออกรถยนต์ในเดือนมี.ค.58 ว่า มียอดส่งออกถึง 127,619 คัน ส่งออกได้สูงสุดเป็นประวัติการณ์นับตั้งแต่มีการส่งออกรถยนต์ในปี 2531 ซึ่งเป็นผลมาจากการส่งออกรถยนต์นั่งที่เพิ่มขึ้นมากในตลาดยุโรป ตลาดอเมริกาเหนือ และตลาดออสเตรเลีย โดยการส่งออกรถยนต์ในเดือนมี.ค.58 เพิ่มขึ้นจากช่วงเดียวกันของปีก่อน 12.63% คิดเป็นมูลค่าการส่งออก 57,113 ล้านบาท เพิ่มขึ้น 8.08% จากเดือนมี.ค.57
ส่งผลให้การส่งออกรถยนต์ในช่วง 3 เดือนแรกของปีนี้ มียอดส่งออก 328,232 คัน เพิ่มขึ้นจากช่วงเดียวกันของปีก่อน 12.6% คิดเป็นมูลค่าการส่งออก 146,884 ล้านบาท เพิ่มขึ้นจากช่วงเดียวกันของปีก่อน 7.74%
ส่วนยอดการผลิตนั้น จำนวนรถยนต์ทั้งหมดที่ผลิตได้ในเดือนมี.ค.58 มีทั้งสิ้น 178,217 คัน ลดลง 1.72% จากเดือนมี.ค.57 เนื่องจากยอดขายในประเทศยังไม่ฟื้นตัวมากนักแม้ว่ายอดขายในเดือนมี.ค.ปีนี้จะมากกว่าเดือนก.พ.ก็ตาม และลดลง 0.52% จากเดือนก.พ.58 ส่งผลให้จำนวนรถยนต์ที่ผลิตได้ในเดือนมกราคม – มีนาคม 2558 มีจำนวนทั้งสิ้น 524,540 คัน เพิ่มขึ้น 1.36% จากเดือนมกราคม-มีนาคม 2557
ขณะที่ยอดขายรถยนต์ภายในประเทศของเดือนมีนาคม 2558 มีจำนวนทั้งสิ้น 74,117 คัน ลดลง 11.7% จากเดือนเดียวกันในปีที่แล้ว เนื่องจากการลงทุนและการเบิกจ่ายงบประมาณของรัฐบาลยังต่ำกว่าเป้าหมายมาก ราคาสินค้าเกษตรยังไม่ดีขึ้น หนี้ครัวเรือนยังสูง สถาบันการเงินจึงเข้มงวดในการให้สินเชื่อ รวมถึงการลงทุนของเอกชนยังชะลอตัว แต่เพิ่มขึ้น 15.9% จากเดือนกุมภาพันธ์ 2558
นายสุรพงษ์ เปิดเผยถึงยอดประมาณการการผลิตรถยนต์ในเดือนเมษายน – มิถุนายน 2558 โดยคาดว่ามีจำนวน 482,132 คัน เปรียบเทียบกับยอดผลิตจริงเดือนมกราคม – มีนาคม 2558 ซึ่งมีจำนวน 524,540 คัน ลดลง 42,408 คัน หรือ 8.08% และเมื่อเปรียบเทียบกับยอดผลิตจริงเดือนเมษายน – มิถุนายน 2557 ซึ่งมีจำนวน 434,613 คันแล้ว เพิ่มขึ้น 47,519 คัน หรือ 10.93%